Nii laupäeval kui ka pühapäeval esitati Pauluse kirikus Haydni oratoorium «Loomine», esitajaiks Koidu segakoor ja orkester, kuna solistideks olid palutud Benita Brunberg, Arnold Vismann (Aarne Viisimaa), Juhan Kuuman, Aleksander Arder ja Elmar Rossman. Esimesel leiti olevat ilusa  kõlaga hääl, mida ta aga ebaõige hingamise tõttu ei suutnud alati mõjuvalt tarvitada. A.Vismann oli juba kogenud laulja, kelle tenoril puudus aga veel ühtlus. A. Arderile polnud midagi ette heita. «Härra Aavik mitte ainult ei juhatanud oratooriumi, vaid tema ka viimistles selle, sest Viljandi ligidal suvitades oli tal võimalik viimaseid proove juhatada,» kirjutas Muusikaleht.